كيفية عمل اقامة في تركيا
تحتاج للاقامة : عقد ايجار شقة + تأمين صحي والمبلغ يكون حسب العمر يعني شي بسيط مو مبالغ خيالية + رقم ضريبي وهذا بربع ساعه تكمله + اكو مكاتب صيرفة يسوون ورقة ايداع مبلغ 3000 دولار تقريباً بـ 500 ليره او اقل او ازيد ما اعرف بالضبط وهاي المكاتب احسن متروح تودع للبنك .. همه يسوولك ورقة على اساس انت مودع هذا المبلغ وخلص + تروح للسفارة العراقية وتقدم طلب للحصول على كتاب اسمه ( كتاب رعوية ) هذا الكتاب يتعنون من السفارة العراقية الى الامنيات التركية يتضمن تأييد السفارة العراقية بأن هذا الشخص من رعايا الجمهورية العراقية .. كل هذي الامور عقد الايجار والتأمين الصحي والرقم الضريبي وورقة ايداع مبلغ من الصيرفه كولهن يمكن بيومين يكملن بس كتاب الرعوية يتأخر من 20 يوم الى شهر الا تستلمه من السفاره العراقية اللي بانقرة لان السفارة تبعث اسمك وعنوانك وكافة معلوماتك لدائرة نفوسك بالعراق ودائرة النفوس تأييد انه انت مسجل وموجود اسمك بسجل النفوس وبعد يبعثون الكتاب للسفارة وتروح تستلمه .. بعد ما تجمع كل هذي الاوراق تروح لمنطقة بانقرة اسمها ( هوشدره ) موجود بيها دائرة الامنيات وحتى من تصعد تكسي كوله امنيات لان نفس الاسم هي بالتركي .. لما تنزل يم الامنيات اكو مكاتب مقابل الامنيات على السايد الثاني كلها عراقيين ومكاتب مرخصه من الامن التركي تروح على اي مكتب حتى يسوولك استمارة ويستنسخولك بعض الاوراق وصور كذلك وكلهن يخلوهن بفايل لونه وردي وصاحب المكتب ينطيك موعد باليوم والساعه حتى تجي بيه تقدم الفايل الى دائرة الامنيات .. طبعاً راح تسأل شلون مكتب يسوي فايلات ينطيني موعد مقابلة بدائرة الامنيات !!! لان هذا السؤال اني نفسه سألته لصاحب المكتب كتله شنو علاقتكم حتى تنطون موعد كال احنا مرخصين من الامن وناخذ مواعيد منهم من خلال الموقع الالكتروني ونحجز ... بعدها الموعد يكون بعد اسبوع .. تروح باليوم والساعه ولا تتأخر دقيقة وتدخل لدائرة الامنيات وتاخذ رقم من الجهاز وتكعد وعينك على الشاشة اللي تظهر بيها الارقام .. من يطلع رقمك تروح لقاعة كبيره راح تجلس ويه موظف يسألك سؤال او سؤالين روتينيات ( ليش جاي ؟ ادكوله سياحة ) وراها راح ينطيك ورقة بيها صورتك هاي الورقة تكدر تمشي بيها لكل تركيا وتخلي جوازك بالبيت لان ورقة رسمية صادرة من دائرة الامن التركي وبعد اسبوع او اسبوعين راح توصلك هوية الاقامة بظرف الى عنوانك يعني لباب الشقه وخلص .. لكن ملاحظة لما تروح تسوي تأمين صحي ورقم ضريبي وتروح للصيرفه حتى تاخذ ورقه ايداع مبلغ ضروري جداً تاخذ وياك مترجم وتنطيه 100 ليرة فقط لان كل هذني الشغلات ميطولن ساعتين بالزايد وهمه دوائرهم تبقى لساعه 5 العصر ... وملاحظة ثانية من تروح تسوي تأمين صحي ورقم ضريبي وورقه ايداع المبلغ وتروح للمكاتب اللي مقابل الامنيات حتى تسوي الفايل الوردي ميحتاج تاخذ العائلة وياك فقط تجيبهم بيوم المقابله ... تحياتي وهاي الاقامة بالتفصيل الممل وتدللون .. اخيراً تكدر تجدد الاقامة ما طول عندك عقد ايجار وبالتجديد ما تحتاج تسوي من جديد تامين صحي ورقم ضريبي وايداع فلوس .. فقط عقد الايجار باقي وياك يبقون ينطوك اقامة .
دمتم بود..